Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa článku 24 Legislatívnych pravidiel vlády Slovenskej republiky Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky Návrh poslancov Národnej rady Slovenskej republiky Viliama Jasaňa a Ľubomíra Petráka na vydanie zákona o poskytnutí jednorazového finančného príspevku vojnovým sirotám (tlač 1047) (ďalej len „poslanecký návrh“). 
 
Ministerstvo spravodlivosti Slovenskej republiky k poslaneckému návrhu uvádza:
 
Všeobecne
 
Účelom predloženia návrhu zákona o poskytnutí jednorazového finančného príspevku tzv. vojnovým sirotám, je zámer učiniť zadosť spravodlivosti vo vzťahu k deťom  účastníkov protifašistického a protinacistického odboja.
 
 Podľa dôvodovej správy je snahou predkladateľov „docieliť to, aby sa aspoň symbolicky, jednorazovo odškodnili aj deti účastníkov protifašistického odboja, ktorí nesplnili všetky podmienky stanovené zákonom č. 255/1946 Zb. o príslušníkoch československej armády v zahraničí a o niektorých iných účastníkoch národného boja za oslobodenie. Ide najmä o ľudí, ktorí sa zapojili „iba“ do bojov počas Slovenského národného povstania na strane povstaleckej armády, resp. v partizánskych oddieloch, až do jeho potlačenia a prechodu na partizánsky spôsob boja. Mnohí títo ľudia, ale aj mnohí iní, ktorí sa zapojili do antifašistického odboja v inom čase – najmä v podobe účasti na tzv. podzemnom hnutí – sa takto angažovali kratšiu dobu ako 3 či 2 mesiace. Predkladaný návrh zákona priznáva odškodnenie teda aj tým vojnovým sirotám, ktorých rodičia bojovali proti fašizmu aspoň mesiac, lebo predkladatelia sú presvedčení (a to nielen vzhľadom na trvanie SNP), že aj takto dlhá účasť v protifašistickom odboji si zaslúži túto formu spoločenského uznania.
 
Stanovisko
 
Ministerstvo spravodlivosti Slovenskej republiky zaujíma k poslaneckému návrhu nasledovné stanovisko:  
 
1.      K návrhu zákona-
 
            Predložený poslanecký návrh rozširuje okruh osôb oprávnených na poskytnutie jednorazového finančného príspevku a z vymedzenia oprávnenej osoby podľa § 2 návrhu je pritom zrejmé, že sa zavádza duplicitné odškodnenie pozostalých po osobách, ktoré boli popravené, zomreli vo vyšetrovacej väzbe, väzení, nacistickom koncentračnom tábore a zajateckom tábore na území Nemecka z rokov 1939 až 1945 alebo na území iných štátov dočasne okupovaných Nemeckom v rokoch 1939 až 1945 alebo boli násilne usmrtení v súvislosti so zatýkaním pre podozrenie z účasti v protifašistickom boji za oslobodenie, keďže títo pozostalí boli už odškodnení podľa zákona č. 305/1999 Z. z. o zmiernení niektorých krívd osobám deportovaným do nacistických koncentračných táborov a zajateckých táborov v znení neskorších predpisov (ďalej len „zákon č. 305/1999 Z. z.“). Pokiaľ ide o jednostranné siroty, rovnako tak nemožno opomenúť skutočnosť, že prijatím zákona číslo 129/2005 Z. z. ktorým sa dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939-1945 v znení neskorších predpisov sa docielilo, aby jednorazový finančný príspevok bol poukázaný aj tým vdovám (vdovcom) po priamych účastníkoch odboja, ktorí padli v súvislosti s výkonom odbojovej činnosti trvajúcej menej ako dva mesiace, teda nie je opodstatnené z rovnakého titulu opakovane odškodňovať teraz už pozostalé deti týchto priamych účastníkov národného boja za oslobodenie.     
 
V tejto súvislosti navrhujeme, aby predkladaný návrh zákona rešpektoval zásadu, aby odškodnení boli len tí, ktorí doteraz odškodnení neboli. Preto odporúčame vylúčiť z možnosti požiadať o jednorazové finančné odškodnenie všetkých pozostalých, ktorí už v minulých rokoch dostali odškodnenie podľa zákona č. 305/1999 Z. z., resp. ktorých matka alebo otec dostali už z titulu padnutia v boji manžela, či manželky jednorazový finančný príspevok podľa zákona číslo 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov (ďalej len „zákon č. 105/2002 Z. z.“), a to aj v prípade, že by na základe ustanovení tohto zákona na odškodnenie mali nárok. 
 
Návrh zákona ďalej vylučuje z okruhu oprávnených osôb držiteľov osvedčenia 
podľa § 1 ods. 1 prvý bod písm. g) zákona číslo 255/1946 Zb. ( politickí väzni ), zrejme z dôvodu, že odškodnenie týchto obetí fašistických represálií bolo riešené zákonom číslo 305/1999 Z. z.,  bola to však práve táto kategória účastníkov národného boja za oslobodenie, ktorá bola perzekvovaná, resp. zomrela v súvislosti s pobytom vo vyšetrovacej väzbe, väzení, či internácie v nacistickom koncentračnom tábore, či boli násilne usmrtení v súvislosti so zatýkaním pre podozrenie z účasti v protifašistickom boji za oslobodenie.
 
Súčasne sa domnievame, že návrh zákona smeruje k poskytnutiu jednorazového finančného príspevku pre všetky deti účastníkov odboja ( teda nielen pre vojnové siroty ) o čom svedčí vsunutie písmena b) v § 2 ods. 1 návrhu zákona. Takáto formulácia je však právne neurčitá, keďže možno očakávať presvedčenie žiadateľov o tom, že úmrtie toho ktorého priameho účastníka národného boja za oslobodenie vyše šesťdesiat rokov po skončení druhej svetovej vojny, nastalo v príčinnej súvislosti s odbojovou činnosťou, hoci k úmrtiu rodiča žiadateľa by došlo bez ohľadu na jeho účasť v odboji v rokoch druhej svetovej vojny. 
Navyše nie je zrejmé, ako sa bude zisťovať, či rodič oprávnenej osoby zomrel na následky zranení, utŕžených v protifašistickom boji za oslobodenie o to viac, že takáto osoba mohla zomrieť kedykoľvek až do 17.03.2002, teda do dňa nadobudnutia účinnosti zákona číslo 105/2002 Z. z.. 
 
Ďalej žiadame vypustiť písmeno c) je v § 2 ods. 1 návrhu zákona, ktoré je v návrhu uvedené zrejme iba nedopatrením.  
 
             Návrh zákona navyše neupresňuje, aký iný doklad má nahradiť osvedčenie podľa zákona číslo 255/1946 Zb. ( § 2 ods. 2 písm. b) návrhu ), ktorá nejednoznačnosť má zásadný vplyv na plynulosť prípadného procesu posudzovania žiadostí o poskytnutie jednorazového finančného príspevku. Keďže na vydávanie vyššie uvedených osvedčení je vecne príslušné Ministerstvo obrany Slovenskej republiky, na základe doterajších skúseností Ministerstva spravodlivosti Slovenskej republiky s realizáciou agendy odškodňovania krívd, ktoré nastali v čase druhej svetovej vojny a po konzultáciách s Ministerstvom obrany Slovenskej republiky, jediným dokladom, ktorý inak nahrádza jedinečné osvedčenie podľa zákona číslo 255/1946 Zb., je potvrdenie bývalého Ministerstva národnej obrany číslo 34/1946 Zb. o priznaní charakteru československého partizána.
 
Na základe vyššie uvedených pripomienok, odporúčame znenie navrhovaného § 2 upraviť nasledovne:

„§ 2
Oprávnená osoba
 
(1) Oprávnenou osobou na účely tohto zákona je občan Slovenskej republiky s trvalým pobytom na území Slovenskej republiky, ktorého jeden alebo obaja z rodičov spĺňajúci podmienky podľa odseku 2 padli v protifašistickom boji za oslobodenie,1) alebo bol popravený, alebo zomrel vo vyšetrovacej väzbe, väzení, nacistickom koncentračnom tábore a zajateckom tábore na území Nemecka z rokov 1939 až 1945, alebo na území iných štátov dočasne okupovaných Nemeckom v rokoch 1939 – 1945, alebo bol násilne usmrtený v súvislosti so zatýkaním pre podozrenie z účasti v protifašistickom boji za oslobodenie.
 
(2) Na vznik nároku na príspevok je rozhodujúce, že rodič oprávnenej osoby 
a) spĺňal podmienky uvedené v § 1 ods. 1 prvom bode písm. a) až g) a v § 2 ods. 1, prvom až štvrtom bode zákona č. 255/1946 Zb. o príslušníkoch československej armády v zahraničí a o niektorých iných účastníkoch národného boja za oslobodenie, ak im bolo o tom vydané osvedčenie podľa § 8 tohto zákona, alebo 
b) sa zúčastnil v boji za oslobodenie v akejkoľvek forme po dobu kratšiu ako tri mesiace odo dňa evidenčne doloženej účasti v tomto boji, ale dlhšiu ako 28 dní, nemá vydané osvedčenie podľa písmena a), ale má doklad, ktorý toto osvedčenie nahrádza.2)
 
(3) Tento zákon sa nevzťahuje na oprávnené osoby uvedené v odseku 1, ak už boli v minulosti odškodnené poskytnutím peňažnej náhrady podľa zákona č. 305/1999 Z. z., alebo ktorých rodič bol už odškodnený jednorazovým finančným príspevkom podľa zákona č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov.“.
 
Poznámky pod čiarou k odkazom 1 a 2 znejú: „ 1) Zákon č. 255/1946 Z. z. o príslušníkoch československé armády v zahraničí a o niektorých iných účastníkoch národného boje za oslobodenie v znení zákona č. 101/1964 Zb.
2) § 5 zákona č. 34/ 1946 Zb., ktorým sa vymedzuje pojem "československého partizána.“.“.

V § 3 ods. 3 tretej vete odporúčame vypustiť slovo ,,príslušné“, z dôvodu, že príslušným ministerstvom podľa tohto zákona je len Ministerstvo spravodlivosti Slovenskej republiky. Slová ,,príslušné ministerstvo“ môžu preto vzbudiť dojem, že príslušným ministerstvom môže byť okrem Ministerstva spravodlivosti Slovenskej republiky aj iné ministerstvo neuvedené v zákone.
 
Ďalej poukazujeme na nie celkom štandardnú možnosť nápravy vo veci zakotvením možnosti ministra spravodlivosti Slovenskej republiky, preskúmať vec z vlastného podnetu a možnosti vydať nové rozhodnutie (§ 5 ods. 5 návrhu zákona). Žiadatelia by mali mať možnosť vec preskúmať súdnou cestou, tak ako je to zaužívané v ostatnej odškodňovacej agende Ministerstva spravodlivosti Slovenskej republiky. Posúdenie a vyriešenie tejto otázky ponechávame na predkladateľovi návrhu zákona.
 
            Súčasne  žiadame na základe pripomienky Ministerstva financií Slovenskej republiky v § 7 vypustiť znenie odseku 2, pretože ide o nepriamu novelu zákona č. 595/2003 Z. z. o dani z príjmov v znení neskorších predpisov, pričom príjem z podpôr a príspevkov z prostriedkov štátneho rozpočtu je oslobodený od dane z príjmov podľa § 9 ods. 2 písm. j) tohto zákona.       

2. K doložke vybraných vplyvov-
 
Predkladateľ návrhu zákona uvádza, že návrh bude mať negatívny vplyv na rozpočet verejnej správy. Upozorňujeme predkladateľa, že tento negatívny vplyv nie je nijakým spôsobom kvantifikovaný a súčasne nie je zohľadnený vo východiskách štátneho rozpočtu, ani v rozpočte rozpočtovej kapitoly Ministerstva spravodlivosti Slovenskej republiky. Z tohto dôvodu žiadame kvantifikovať predpokladané finančné dôsledky návrhu na štátny rozpočet a upozorňujeme na skutočnosť, že návrh zákona nie je v schválenom ani pripravovanom štátnom rozpočte krytý.

Ministerstvo financií Slovenskej republiky si ďalej k predloženému návrhu zákona v medzirezortnom pripomienkovom konaní uplatnilo k doložke vybraných vplyvov pripomienku, v ktorej žiada v doložke vybraných vplyvov kvantifikovať negatívny vplyv na rozpočet verejnej správy súvisiaci s poskytnutím odškodnenia vojnovým sirotám, uviesť predpokladaný počet osôb, ktoré majú nárok na poskytnutie jednorazového finančného príspevku a súčasne, v súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, uviesť a zdôvodniť predpokladané finančné dôsledky na rozpočet verejnej správy spolu s návrhom na úhradu zvýšených výdavkov vyplývajúcich z návrhu. Pritom je potrebné zdôvodniť navrhovanú výšku príspevku. Výdavky súvisiace s realizáciou návrhu je potrebné zabezpečiť v rámci schváleného limitu výdavkov kapitoly Ministerstva spravodlivosti SR na príslušný rozpočtový rok. 

Zároveň upozorňujeme, že v doložke vybraných vplyvov nie sú uvedené žiadne sociálne vplyvy; podľa Aktualizovanej jednotnej metodiky na posudzovanie vybraných vplyvov návrh zákona predpokladá pozitívne sociálne vplyvy na dotknutú skupinu osôb a preto žiadame doplniť sociálne vplyvy predkladaného materiálu.

Záver
 
Ministerstvo spravodlivosti Slovenskej republiky súhlasí s predloženým poslaneckým návrhom poslancov Národnej rady Slovenskej republiky Viliama Jasaňa a Ľubomíra Petráka na vydanie zákona o poskytnutí jednorazového finančného príspevku vojnovým sirotám (tlač 1047) a po zohľadnení uplatnených pripomienok a vyriešení otázky rozpočtového krytia návrhu zákona odporúča vláde Slovenskej republiky vysloviť s poslaneckým návrhom súhlas.